Кызыл-Омпол уран кендер тобу
Кызыл-Омпол уран кендер тобу  Ысык-Көл облусунун Тоң районунда, Кызыл-Омпол тоосунун түндүк капталында, деңиз деңгээлинен 1640–3000  м бийиктикте. 1950–57-ж. геол. чалгындоо иштери жүргүзүлгөн. Кен тобунун аймагы пермдин гранит, сиенит, сиенит-диорит, граносиенит интрузиялары жана кварц диорит-порфирит, сиенит-порфир, порфирит, лампрофир дайкалары менен жирелген протерозой, ордовик, девон, карбон катмарлары менен түзүлгөн. Рудалануу граносиениттердеги, дайкалардагы талкаланган зоналардын, жиктердин гидротермдик өзгөрүү-өнүгүү процесси менен байланышкан. Кызыл-Омпол уран кендер тобуна: Капчыгай, Көкмойнок, Ачыкташ кендери жана Суулусай, Узунсай кенчелери кирет. Рудалануу минералдык зоналар жана дайкалар тибине, гематит-настурандуу формациясына кирет. Негизги руда минералдары: настуран, уран көөсү, пирит, отенит, уранофан, гиамит, шрекингерит, казалит, галенит, гематит ж. б. Урандын рудадагы орточо өлчөмү 0,052%. Руданын запасы жана ресурсу 4150,548 миң т; урандыкы 2166,51 т.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары